孤翼吟
作者：劉子翬
朝代：宋

paragraphs: 哀哀孤飛禽，聲鳴何悲酸。
含情若有訴，口訥無由宣。
瞻雲憶舊侶，悠悠隔山川。
勿言異類微，聚散同悲懽。
零霜解疊翼，錯綵銷文翰。
殞身未足辭，失意誠可憐。
羣飛盡投林，凌空獨翩翩。
豈無棲巢枝，託跡常不安。
啄食朝競場，流飲暮爭源。
鳴弦應機發，薄命當其先。
長翮易奮飛，窮途少周旋。
風雲肯借便，一舉誰能攀。